Oikeus antaa tuomionsa asiasta tänään perjantaina. Autoilijalle vaaditaan vankeusrangaistusta taposta.

Ihmiset sytyttivät kynttilöitä onnettomuuspaikan viereen tuodun valkoisen polkupyörän luona. PATRICK WIKBLAD

Silminnäkijöiden kertomuksista käy yksiselitteisesti ilmi, että pyöräilijä kuoli autoilijan tahallisen äkkijarrutuksen seurauksena Helsingissä elokuussa.

Kaksi lähellä ollutta kertoi nähneensä pyörän osuvan autoon, loput viisi eivät törmäystä nähneet. Yksi sanoi kuulleensa sen.

Kun poliisi onnettomuuden jälkeisenä päivänä löysi törmäyksen aiheuttaneen ja paikalta kiihdyttäneen tummansinisen vanhan Saabin, se tuotiin rikosteknisiin tutkimuksiin. Autosta ei kuitenkaan löytynyt edes naarmua saati kolhua, joka olisi voitu yhdistää polkupyörän osumiseen.

Saabin kuljettaja on kiistänyt havainneensa minkäänlaista törmäystä. Mies on myöntänyt olleensa kyseisenä ajankohtana autollaan liikkeellä Töölössä, mutta kiistänyt ajaneensa paikalla, missä onnettomuus tapahtui.

Valvontakameroista ei juurikaan ollut poliisille hyötyä: läheisen Biomedicum-keskuksen kamerat olivat pois päältä, OP-pankin valvontakamera kuvasi eri suuntaan ja Nordean kamerat eivät julkisivuremontin vuoksi olleet toiminnassa.

Vain vastapäisen Shell-huoltamon kamera kuvasi oikeaan suuntaan, mutta juuri törmäyshetkellä sementtiauto peitti sen näkymän Saabiin ja pyöräilijään. Kuvista näkyy vain hetki ennen törmäystä ja tilanne törmäyksen jälkeen. Huomenna perjantaina selviää, miten käräjäoikeus kertomuksiin ja muuhun näyttöön suhtautuu. Syyttäjä on vaatinut Saabin kuljettajalle vankeustuomiota taposta.

Klikkaa grafiikka suuremmaksi. MIKAEL PERILÄ

Näin pyöräturman nähneet kertoivat

Liikenneopettaja Lauri Mustonen (ajoi takana):

– Näin jarrutuksen ja auton jarruvalojen syttyvän. Se oli täysin tahallinen teko. Jarrutuksen takia tämä polkupyöräilijä törmäsi autoon ja kaatui voimalla suoraan asfalttiin. Pyörä kolahti autoon ja mies lensi siitä katuun. Auto kiihdytti voimakkaasti pois paikalta.

Takana ajanut mies:

– Tarkkailin näitä kahta suojatietä, enkä koko ajan nähnyt tätä pyöräilijää ja Saabia. Näin seuraavaksi, kuinka tämä pyöräilijä lensi hyvin voimakkaasti stongan yli. En nähnyt, että pyöräilijä olisi osunut autoon. Saab hidasti ajoaan hetkeksi, kunnes kuljettaja painoi tallan pohjaan. Kaveri lähti pakoon.

Sivussa ajanut mies:

– Ehdin nähdä, että pyöräilijä teki nopean liikkeen oikealla kädellään kuin jarruttaakseen pyörän etujarrua. Pyörä tuli äkilliseen pysähdykseen ja pyöräilijä lensi ohjaustangon yli. En havainnut sitä, johtuiko polkupyörän äkillinen pysähdys pelkästään pyöräilijän jarrutuksen voimasta vai osuiko pyörä hänen edellään olleeseen autoon.

Vieressä istunut nainen:

– Näin meistä takaviistoon oikeanpuoleisella kaistalla pyöräilleen miehen kaatuvan. En havainnut, mitä kaatumistilanteen edeltävänä hetkenä oli tapahtunut. Satuin vain näkemään pyöräilijän, kun hän jo oli puoliksi ilmassa, menossa kuperkeikalla ohjaustangon yli.

Taksinkuljettaja, mies:

– Yhtäkkiä näin, että polkupyörän takapyörä lensi todella korkealla. Ihmettelin, mitä oli tapahtunut, mutta en nähnyt varsinaista tilannetta. Sininen auto kaasutti paikalta.

Nainen bussipysäkillä

– Näin, kuinka se auto teki sen äkkijarrutuksen kummallisesti ja pyöräilijä lensi sarven yli. Mielestäni sille (jarrutukselle) ei ollut mitään syytä. Mielestäni se auto tuli sieltä vähän sivusta siihen ja jarrutti äkkiä. Sitä en nähnyt, että auto olisi törmännyt pyöräilijään. Mielestäni se meni niin, että pyöräilijä laittoi jarrut kiinni ja kaatui sen takia.

Nainen suojatien valoissa:

– Saab veti hiukan kadun oikeaan reunaan niin, että se oli pyöräilijän kulkulinjan edellä. Näin, että kyseinen Saab teki voimakkaan äkkijarrutuksen. Näkemykseni on, että autoilija teki jarrutusliikkeen tahallaan, koska liikennetilanteen vuoksi hänen ei olisi tarvinnut jarruttaa. Näin, että äkkijarrutuksen seurauksena pyöräilijä osui auton oikeaan takakulmaan ja kaatui pää edellä ohjaustangon yli. Kuulin, että pyöräilijä osui autoon ja tämän seurauksena lensi kuperkeikalla ohjaustangon yli. Pyöräilijä osui auton perään oikealle puolelle.

Mies pyörällä:

– Näin pelkästään sen, kun pyöräilijä lensi siitä yli, enkä nähnyt, osuiko se siihen autoon. Pyörä oli ihan kiinni auton takaosassa, kun se tapahtui. En nähnyt, johtuiko se siitä, että auto jarrutti vai siitä, että hän osui autoon. Samassa, kun pyörä tipahti, auto lähti voimakkaaseen kiihdytykseen.